AFRIKAANSE OPSOMMING: Daar is nog nie 'n monitor ontwikkel wat die vlakke van bewustheid akkuraat en deurlopend kan bepaal wanneer 'n pasiënt 'n algemene narkose prosedure ondergaan nie. Bestaande stelsels, soos die bispektrale indeks (BIS) en ekspirasie dampmetingstegnieke, soos die minimum alveolêre konsentrasie (MAC), is beide beperk in akkuraatheid en bruikbaarheid. Bestaande metodes gebruik empiriese, statistiese en historiese hulpmiddels om 'n bewussynsindikasie te bepaal, eerder as om 'n teoretiese benadering te volg. 'n Stelsel wat akkuraat die vlakke van narkose (bewussyn) kan monitor, is noodsaaklik om die gesondheidsrisiko's wat betrokke is by die oordosering of onderdosering van narkose, uit te skakel. Ouditief-ontlokte potensiale (AEP's) is die brein se elektriese reaksie, meetbaar met behulp van 'n elektro-enfalografiese (EEG) opstelling, na 'n ouditiewe stimulus. Hierdie lesing gee 'n aanduiding van die neurologiese pad wat 'n ouditiewe sein volg vanaf die gestimuleerde oordrom tot waar dit in die frontale korteks van die brein verwerk word. Dit dui ook die brein se vermoë, asook moontlike onvermoë (vertragings), om hierdie inligting neurologies te verwerk aan. Geïnduseerde stimuli, deur gebruik te maak van 'n nieobstruktiewe in-oor-elektrode, kan potensieel aangewend word om die brein se bewussyn van die gehoorsein en dus die algehele bewussyn van die pasiënt te bepaal. In die kliniese proewe wat voltooi is, is 'n pieklatensie, naamlik (Pa), van die AEP's vergelyk met bestaande narkose-maatstawwe. Daar is bevind dat dit opvallend beter presteer as die BIS se vermoë om bewussynvlakke te bepaal. Dit het ook 'n meer lineêre lesing geproduseer as die algemeen gebruikte ekspirasie waardes (wat 'n indirekte maatstaf is) en het potensiaal getoon om al die vlakke van narkose beter te onderskei. Die voltooide navorsing kan instrumenteel wees in die ontwikkeling van 'n basislyn bewussyn monitor, wat voordelig aangewend kan word om die gesondheid en veiligheid van narkose pasiënte wêreldwyd te verseker.